**SVEČANO POTPISIVANJE UGOVORA ZA IZVOĐENJE RADOVA U OKVIRU PROJEKTA**

**„UNAPRJEĐENJE INFRASTRUKTURE U LUCI RIJEKA – BAZEN RIJEKA**

**(POR2CORE-RIJEKA BASIN)“**

**Petak, 4. rujna 2020. godine u 11:00 sati**

**De Franceschijev gat - Bazen Rijeka**

**- Priopćenje za medije -**

Dana 4. rujna 2020. godine u 11:00 sati na De Franceschijevom gatu u Bazenu Rijeka održano je Svečano potpisivanje Ugovora za izvođenje radova u okviru projekta „Unaprjeđenje infrastrukture luke Rijeka – Bazen Rijeka“ sufinanciranog od financijskog Instrumenta za povezivanje Europe (CEF) u udjelu od 85%.

Ugovor za izvođenje radova u vrijednosti od 214.179.131,26 kuna + PDV (214.179.131,26 kuna + 53.544.782,81 kuna) potpisali su Duško Grabovac, predsjednik Uprave Luka Rijeka d.d. i Tine Vadnal, direktor tvrtke Kolektor Koling d.o.o. Ugovor obuhvaća radove na rekonstrukciji infrastrukture u Bazenu Rijeka na Praškom, Budimpeštanskom i Bečkom pristaništu te Visinovom, Orlandovom i De Franceschijevom gatu. Radovi obuhvaćaju rekonstrukciju sadašnje oštećene infrastrukture na Praškom, Budimpeštanskom i Bečkom pristaništu te Visinovom, Orlandovom i De Franceschijevom gatu. Obnovit će se 109.420 m2 kolničke površine s pripadajućim instalacijama, 12.161 metara željezničke pruge i 1.652 metara kranskih kolosijeka, rekonstrukciju dionica željezničkih i kranskih kolosijeka koji se trenutno ne koriste, sve u skladu s europskim infrastrukturnim tehničkim zahtjevima. Završetak radova očekuje se do 31. prosinca 2022. godine.

Svečanom potpisivanju su prisustvovali i ministar mora, prometa i infrastrukture Republike Hrvatske Oleg Butković te predstavnici regionalne i lokalne vlasti, župan Primorsko goranske županije Zlatko Komadina i gradonačelnik Vojko Obersnel.

Lučka uprava Rijeka je ugovaratelj i glavni koordinator ukupno sedam projekata sufinanciranih iz CEF-a u investicijskom ciklusu vrijednom 132,8 milijuna eura. Ove projekte provodi samostalno ili u partnerstvu s koncesionarima Luka Rijeka d.d. i Hrvatskim željeznicama.

Projekt “Unaprjeđenje infrastrukture luke Rijeka – Bazen Rijeka“ (POR2CORE-Rijeka Basin) je zajednički projekt Lučke uprave Rijeka i Luke Rijeka d.d. Ukupna vrijednost projekta iznosi 33.664.078 EUR-a, te se najvećim dijelom sufinancira iz Instrumenta za povezivanje Europe (Connecting European Facility - CEF) odnosno s udjelom od 85%.